מירב כהן

ביוגרפיה

כהן נולדה וגדלה בירושלים לסעדיה וסולנג' שולמית (לבית פוני), ילידי מרוקו. היא למדה בתיכון הראל שבמבשרת ציון. את שירותה הצבאי עשתה בתחנת הרדיו של גלי צה"ל, תחילה כמפיקה ועורכת במחלקת המבצעים של התחנה והמשיכה כמפיקה בתוכנית "היום שהיה". כהן היא בעלת תואר ראשון בהצטיינות בכלכלה ומנהל עסקים, ותואר שני במנהל עסקים ותכנון עירוני, שניהם מהאוניברסיטה העברית בירושלים.
בשנת 2004 מונתה כהן לדוברת הכלכלית-חברתית של משרד ראש הממשלה בתקופת כהונתו של אריאל שרון. במהלך תקופה זו יושמה תוכנית ההתנתקות שתפסה חלק ניכר מעבודת הדוברות של המשרד. ב-2005 נבחרה על ידי מגזין The Marker כאחת ממאה האנשים המשפיעים על כלכלת ישראל, בקטגוריית הדוברים.
כהן הובילה בשנים מאבקים חברתיים רבים, ובהם המאבק על פתיחת חניון קרתא בשבת, המאהל הירושלמי של המחאה החברתית, המאבק להעברת משרדי גופים ממשלתיים לירושלים ויצירת מקומות תעסוקה בעיר, המאבק בתופעת הבתים הנטושים בעיר, המאבק למען ביטול העיוות הקיים במערכת הארנונה והמאבק למען שינוי תוכנית "מחיר למשתכן" לטובת אוכלוסייה עובדת והייתה בין מייסדי התנועה העירונית החברתית התעוררות בירושלים.
בשנת 2011 השתתפה כהן כפרשנית בתוכנית הכלכלית "השביעייה" בערוץ 2, לצד יוסי קוצ'יק (לשעבר מנכ"ל משרד ראש הממשלה) והמנחה טלי מורנו ובתוכניתו של עמנואל רוזן "בוא נדבר על זה בבית".
בקיץ 2011 נכנסה כהן למועצת העיר ירושלים כחברת מועצה וחברת הנהלת מועצת העיר ומחזיקת תיק הנוער, כחלק מהסכם רוטציה עם עופר ברקוביץ' בסיעת התעוררות בירושלים. בבחירות לכנסת ה-19 הוצבה כהן במקום התשיעי של רשימת "התנועה" בראשות ציפי לבני, ולא נכנסה לכנסת.
שימשה (החל משנת 2013) כמנכ"ל של ארגון "אמון הציבור". הארגון הוקם במטרה לשנות את כללי ההתנהגות של עסקים וגופים ציבוריים בישראל ולהנחיל תרבות כלכלית המבוססת על הוגנות שתועיל לציבור, לממשלה ולעסקים כאחד.
לקראת הבחירות לכנסת העשרים ואחת הצטרפה למפלגת חוסן לישראל, וברשימה המאוחדת של כחול לבן הוצבה במקום ה-17. הרשימה קיבלה 35 מנדטים וכהן נבחרה לראשונה כחברת הכנסת העשרים ואחת.

מיצוי כושר השתכרות

כהן הובילה מאבק על הכנסת קריטריון "מיצוי כושר השתכרות" לתוכנית "המחיר למשתכן", של משרד השיכון. הרעיון והעיקרון המוביל את המאבק והתוכנית הוא שצריך להקל על יוקר המחיה של מי שעובד או לפחות מנסה לעבוד ולתמרץ את אלה שנמנעים ומנסים להשתלב בשוק העבודה. ועדת טרכטנברג אימצה את המלצות הצוות שהובילה שעסק וקידם עיקרון זה.

הבאת גופים ציבוריים לירושלים

כהן פועלת להגדיל את היצע המשרות בירושלים ומתוך חשיבותה של העיר כבירת ישראל. עם כינון הממשלה החדשה היא שגרה פנייה בנושא לשר לענייני ירושלים, נפתלי בנט.

מענק ירושלים

לפי חוק הלוואות לדיור סעיף ג 6 משנת 2001, זכאי כל יחיד מעל גיל 30 וכל זוג, הרוכשים דירה בירושלים למענק משמעותי. נכון לתחילת 2013, עמד המענק על 80–100 אלף ש"ח. אולם, החוק היה מוקפא בחוק ההסדרים ולא התממש. ב-5 במאי 2013, נוצר מצב בו חוק ההסדרים לא חל. כהן עלתה על חלון ההזדמנויות שנוצר בו הזכאים למענק יוכלו לקבלו. במהלך מאי ויוני 2013 הופיעה מירב כהן באמצעי התקשורת השונים וחשפה לציבור הרחב את החוק. בזכות הלחץ התקשורתי והציבורי שיצרה הכריזו משרד הבינוי והשיכון והאוצר כי עד ביטולו של החוק, מי שרכש דירה בירושלים בטווח התאריכים יקבל את המענק. ב-26 ביוני 2013 אישרה ועדת הכספים להאריך את תוקף חוק מענק ירושלים עד אמצע יולי 2013 ובמקביל אישרה סעיף חדש שיאפשר מתן המענק לרוכשי דירה מקבלן בבירה במחיר של עד 1.8 מיליון שקל מיום ביטול הסעיף ועד סוף אוקטובר. ההחלטה הועברה לקריאה שנייה ושלישית.

מאבק בעושק הקשישים

כהן ייסדה את מטה המאבק בעושק הקשישים, על ידי חברות טלמרקטינג שמוציאות במרמה פרטי אשראי מאלפי אנשים, ואז מנשלות אותם מרכושם. עיקר המאבק שלה התמקד בהחזרת הכסף מאותן חברות טלמרקטינג, ישירות לנפגעים.

חיים אישיים

כהן נשואה ליובל אדמון, ראש אגף בכיר במועצה הלאומית לכלכלה. הם מתגוררים בשכונת יפה נוף שבירושלים, ולהם שתי בנות.